Smernica Rady
zo 17. septembra 1984
o aproximácii právnych predpisov členských štátov, týkajúcich sa zváraných nelegovaných oceľových fliaš na plyn
(84/527/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 100,
so zreteľom na návrh Komisie [1],
so zreteľom na stanovisko Zhromaždenia [2],
so zreteľom na názor Hospodárskeho a sociálneho výboru [3],
keďže v členských štátoch výroba a inšpekcia plynových fliaš podlieha povinným ustanoveniam, ktoré sú v každom členskom štáte iné a v dôsledku toho bránia obchodu s takými fľašami; keďže je preto treba tieto ustanovenia zblížiť;
keďže smernica Rady 76/767/EHS z 27. júla 1976 o aproximácii právnych predpisov členských štátov o spoločných ustanoveniach o tlakových nádobách a metódach ich kontroly, [4] načrtáva zvlášť postup schválenia vzoru EHS a overovanie týchto nádob; keďže podľa tejto smernice je vhodné určiť technické požiadavky, ktoré majú splniť plynové fľaše vyrobené zo zváranej nelegovanej ocele typu EHS s kapacitou od 0,5 do 150 litrov, aby sa mohli dať do obehu, uviesť na trh a používať bez obmedzenia po vykonanej inšpekcii a opatrení príslušnou značkou a symbolom,
PRIJALA TÚTO SMERNICU:
Článok 1
Táto smernica sa má aplikovať na zvárané plynové fľaše z nelegovanej ocele, vyrobené z niekoľkých kusov so skutočnou hrúbkou 5 mm alebo menšou, schopné niekoľkonásobného naplnenia, s kapacitou v rozsahu od 0,5 do 150 litrov vrátane a projektované na pojatie a dopravu stlačeného, skvapalneného alebo rozpusteného plynu s výnimkou skvapalnených plynov pri veľmi nízkych teplotách a acetylénu. Projektovaný tlak (ph) nesmie prekročiť 60 bar. Tieto fľaše sú naďalej pomenované ako "fľaše".
Článok 2
Na účely tejto smernice "fľaša typu EHS" má znamenať každú fľašu projektovanú a vyrobenú takým spôsobom, aby vyhovovala požiadavkám tejto smernice a smernice 76/767/EHS.
Článok 3
Žiadny členský štát nemôže z príčin týkajúcich sa konštrukcie alebo inšpekcie fľaše v zmysle smernice 76/767/EHS a tejto smernice odmietnuť, zakázať, alebo obmedziť umiestnenie fliaš typu EHS na trh alebo obmedziť ich uvedenie do prevádzky.
Článok 4
Všetky fľaše typu EHS podliehajú schváleniu vzoru EHS.
Všetky fľaše typu EHS podliehajú overeniu EHS s výnimkou fliaš s kapacitou nie väčšou ako jeden liter.
Článok 5
Každá oprava alebo zmena na prispôsobenie sa častiam 1, 2.1.1, 2.3 s výnimkou 2.3.3, 2.4 s výnimkou 2.4.1 a 2.4.2.1, 3.1.1, 3.1.2, 3.3, 3.4, 3.5, 5 s výnimkou 5.2.2 a 5.3 a 6 prílohy I a príloh II a III k tejto smernici na technický pokrok sa má prijať v súlade s procedúrou načrtnutou v článku 20 smernice 76/767/EHS.
Článok 6
Procedúra uvedená v článku 17 smernice 76/767/EHS sa môže uplatňovať na odsek 2.2, 2.3.2 a 3.4.1.1 prílohy I k tejto smernici.
Článok 7
1. Členské štáty môžu uplatniť zákony, iné právne predpisy a správne opatrenia potrebné na vyhovenie tejto smernici do 18 mesiacov od oznámenia [5] a ďalej majú o nich informovať Komisiu.
2. Členské štáty majú zabezpečiť, aby texty ustanovení vnútroštátneho práva, ktoré prijali v oblasti pokrytej touto smernicou, boli oznámené Komisii.
Článok 8
Táto smernica je adresovaná členským štátom.
V Bruseli 17. septembra 1984